* Η ιστορία της μεταστροφής του Ντοστογιέφσκι* .

Ο Φιοντόρ Ντοστογιέφσκι είναι μια από τις σημαντικότερες μορφές της παγκόσμιας λογοτεχνίας και ο σπουδαιότερος μυθιστοριογράφος όλων των εποχών. Γεννήθηκε στις 11 Νοεμβρίου 1821 στη Μόσχα. Σπούδασε στη Στρατιωτική Σχολή Μηχανικών της Αγίας Πετρούπολης, αν και το αντικείμενο αυτό δεν του προκαλούσε κανένα απολύτως ενδιαφέρον. Η μεγάλη του αγάπη ήταν η ενασχόληση του με τη λογοτεχνία.  Έτσι μετά το θάνατο του πατέρα του εγκατέλειψε την εργασία του στο Στρατό για να αφοσιωθεί στη λογοτεχνία.

Το 1847 ο Ντοστογιέφσκι εμπλέκεται στον επαναστατικό σοσιαλιστικό κύκλο «Πετρασέφσκι» και στις 23 Απριλίου του 1849, συλλαμβάνεται για δράση κατά της πολιτικής του Τσάρου Νικολάου Α΄ με την κατηγορία της συνωμοσίας. Ακολούθησε ένας πόλεμος νεύρων με εικονικές εκτελέσεις και ατελείωτες ώρες παραμονής στην παγωμένη ύπαιθρο, σε αναμονή του εκτελεστικού αποσπάσματος. Η ποινή του μετατράπηκε τελικά σε τετραετή εξορία και καταναγκαστικά έργα στη Σιβηρία.

|  |
| --- |
|  |

Τότε όμως συνέβη ένα γεγονός το οποίο έμελε να του αλλάξει όλη του τη ζωή. Καθώς περίμενε στον σταθμό του τρένου για να οδηγηθεί στην εξορία κάποια ευσεβής ηλικιωμένη γυναίκα του χάρισε μια Καινή Διαθήκη. Ο Ντοστογιέφσκι, αν και άθεος, από ευγένεια δέχτηκε το δώρο. Όμως στον τόπο της εξορίας το χρησιμοποίησε με [ανορθόδοξο](https://el.wiktionary.org/wiki/%CE%B1%CE%BD%CE%BF%CF%81%CE%B8%CF%8C%CE%B4%CE%BF%CE%BE%CE%BF%CF%82) τρόπο. Έσκιζε καθημερινά τις σελίδες του βιβλίου της Καινής Διαθήκης για να τις χρησιμοποιήσει ως καπνικό μέσο. Μια ημέρα, είτε από περιέργεια, είτε και από ανία, θέλησε να διαβάσει τι λέει αυτό το βιβλίο και έπεσε  πάνω στην παραβολή του Ασώτου υιού, η οποία αναφέρεται στο κατά Λουκά Ευαγγέλιο. Το γεγονός αυτό υπήρξε αποφασιστικής σημασίας για τη μεταστροφή του. Στρέφεται πλέον προς την χριστιανική πίστη και αρχίζει να ασκεί κριτική στους μηδενιστές. Η παραβολή του ασώτου υιού τον μετέτρεψε από αρνητή σε υπέρμαχο του Χριστού, καθιστώντας τον ως τον σπουδαιότερο χριστιανό λογοτέχνη όλων των εποχών. Αυτή η παραβολή στάθηκε ικανή να του αλλάξει τόσο πολύ τη ζωή του, ώστε κάποια στιγμή να πει:

*«Αν όλος ο κόσμος βαδίσει προς μια κατεύθυνση, κι ο Χριστός προς την άλλη, εγώ θα πάω πίσω από τον Χριστό»*.

*«Να ’σαι είκοσι δύο χρονών και να ’σαι θανατοποινίτης! Να περιμένεις να σε κρεμάσουν! Η ζωή μπροστά γεμάτη ομορφιά και νιάτα και ’σένα να θέλουν να σε σκοτώσουν. Και γιατί τέλος πάντων; Γιατί θέλησες να υπάρχει ισότητα και σωστό στην κοινωνία! Να μην* *υπάρχουν αφεντάδες και… δούλοι. Να ’μαστε όλοι ίσοι. Και να ’ναι όλα ίσα. Όχι στραβά κι ανάποδα. Και να ’χεις κι αυτές τις κυρούλες εδώ τώρα στο τρένο που σε πάει στην εξορία! Τσιμπούρια: “Πάρε αδερφέ ένα ευαγγέλιο”. Δώρο στο δίνουν! Να τις προσβάλλεις; Ρίξε το στην τσέπη, πες «ευχαριστώ» και φύγε. Αυτό και κάνεις. Φεύγοντας όμως έμεινες μόνος σου στην φυλακή! Εσύ πολιτικός κατάδικος, θανατοποινίτης και οι άλλοι ποινικοί κατάδικοι… κάθε καρυδιάς καρύδι.
Εδώ καταλαβαίνεις στο πετσί σου την μοναξιά του πλήθους. Εδώ ζεις το ότι την αποξένωση δεν την δημιουργούν τα χιλιόμετρα, αλλά η διάθεση. Ότι ο άνθρωπος γίνεται δικός σου όταν έχετε το ίδιο περιεχόμενο καρδιάς όχι την ίδια… στέγη. Ότι η ζωή και στα είκοσι, γεμάτη νιάτα κι ομορφιά, είναι ανυπόφορη χωρίς αγάπη. Τα καταλαβαίνεις… θυμώνεις …και καπνίζεις! Για να καθαρίσεις την καπνοσύριγγά σου κόβεις σελίδες από το ευαγγέλιο! Έτσι κι αλλιώς άχρηστο σου φαίνεται. Να που σε κάτι φάνηκε χρήσιμο το δώρο των γυναικών!
Περνάνε οι μέρες και συ έχεις «σκίσει» όλο το κατά Ματθαίον και κατά Μάρκον καθώς και δεκατέσσερα κεφάλαια από το κατά Λουκά. Έχεις πλαντάξει. Μονοτονία, προσμονή θανάτου, τσιγάρο και… μαυρίλα.
Βαριεστημένος αφόρητα: “Δε διαβάζω να δω τι λέει;” σκέφτεσαι και το ανοίγεις.
Κι «ανοίγει» η ζωή σου. Ένας πατέρας που δεν ρωτάει «γιατί το ’κανες;». Μια αγκαλιά που ανοίγει πριν της το ζητήσεις. Μια αγάπη χωρίς όρους και όρια. Μια θυσία… που βλέπει με στοργή τον άλλον.
Το 15ο κεφάλαιο του κατά Λουκά είναι η ιστορία του Ασώτου υιού η μάλλον του Σπλαχνικού Πατέρα. Το ότι είμαι άσωτος το ξέρω. Αξία έχει που μαθαίνω ότι Αυτός δεν είναι αστυνόμος της ζωής μου, αλλά πατέρας που με αγαπά. Αλλάζουν όλα. Αποκτούν νόημα. Τελειώνει η «ορφάνια». Δεν τρέχω και ζω τζάμπα! Η ζωή γίνεται όμορφη όχι μόνο από τα νιάτα (υπήρχαν και πριν), αλλά κι από το νόημα που απέκτησε. Σε λίγο θα μας πεις: “Ο άνθρωπος δεν θέλει μονάχα να ζει μα θέλει και να ξέρει γιατί ζει”.»*